## El Consell autoritza la contractació centralitzada del subministrament elèctric per a l’Administració de la Generalitat i el seu sector públic

*** L’acord marc tindrà una vigència d’un any, prorrogable un any més, i té un valor estimat de 257,4 milions d’euros
* El subministrament complix amb l’exigència que l’energia consumida per l’Administració valenciana siga 100 % verda i renovable**

El Consell ha autoritzat a la Conselleria d’Hisenda, Economia i Administració Pública la contractació centralitzada del subministrament d’energia elèctrica, mitjançant un acord marc, en els punts de consum de l’Administració de la Generalitat, del seu sector públic instrumental i de les entitats adherides.

El termini de vigència serà d’un any a partir de la formalització i, en el cas de formalització amb anterioritat a la finalització de l’acord marc actualment en vigor, la duració d’un any es comptarà a partir d’esta finalització. L’acord marc podrà prorrogar-se un any més, per acord de l’òrgan de contractació.

La idoneïtat d’este acord marc respon a la necessitat de consum d’energia elèctrica per al desenrotllament de l’activitat quotidiana i els diferents servicis prestats per l’Administració de la Generalitat i el seu sector públic instrumental. A més, està avalada per l’obligatorietat de la seua contractació en règim de mercat lliure, de manera que es fomenta la lliure concurrència entre operadors degudament autoritzats.

De la mateixa manera que va passar amb l’acord marc anterior, el subministrament d’energia elèctrica complix amb l’exigència de comptar amb la garantia d’origen 100 % renovable, de manera que es du a terme una de les prioritats del Consell: que l’energia consumida per l’Administració valenciana siga verda i renovable.

L’adjudicació de l’acord marc determinarà els proveïdors als quals s’adquirirà el subministrament i no s’establirà cap compromís de subministrament per una quantitat determinada, pel fet d’estar subordinada a les necessitats de cada un dels departaments de l’Administració de la Generalitat, del seu sector públic instrumental i de les entitats adherides, durant la vigència de l’acord, sense que les empreses contractistes puguen exigir peticions de quantitats determinades o d’imports mínims com a condició de subministrament.

Així mateix, este acord marc afavorix la participació de la xicoteta i mitjana empresa, així com la lliure competència, ja que no establix un nombre màxim d’adjudicataris ni cap preferència entre estos, d’acord amb la contractació basada. Per això, com que no estan fixats tots els termes de la contractació, caldrà una nova licitació, a la qual poden presentar-se tots els adjudicataris que complisquen les condicions i els requisits establits.

L’objecte de l’acord marc no precisa de manera tancada tots els punts de consum que poden ser de futura provisió, sinó que delimita, de manera oberta, però suficient, les condicions generals del subministrament de l’energia, per la qual cosa es tracta d’un compromís contractual general i obert.

**Valor estimat**

L’acord marc no porta consignat cap pressupost de licitació ni compromet cap crèdit, ja que només regula les condicions per a l’adjudicació de contractes basats en el mateix acord. No obstant això, d’acord amb les dades de l’anterior acord marc per al subministrament d’energia elèctrica i per al consum previsible, s’ha fet una estimació anual que arriba als 119.736.705 euros, sense l’IVA, per la qual cosa el valor de l’acord marc ascendiria a un total de 257.433.916 euros, sense l’IVA, amb la pròrroga prevista.

Este import inclou, llevat de l’impost sobre el valor afegit i el de l’electricitat, tots els conceptes objecte de facturació, és a dir, el terme d’energia activa, altres components regulats del preu i els gravàmens. De la mateixa manera, s’ha tingut en compte el consum estimat de les entitats adherides a l’acord marc i que no estaven incloses en l’anterior.

No obstant això, este valor assignat té caràcter orientatiu i no vinculant, ja que les necessitats reals de subministrament de les entitats incloses i adherides a l’acord marc es determinaran després, en el desenrotllament de la contractació derivada.

Fecha: 03/09/2024